
    2021. december 31-én véget ért állandó titkári megbízatásom a Svéd Királyi Tudományos Akadémián, 2022 áprilisában pedig a Nobel Alapítványtól is távoztam. Huszonöt év megfeszített munka után furcsa érzés volt rádöbbenni, hogy többé már nem fogok a Nobel-díj ügyeivel foglalkozni. A fiziológiai és orvostudományi Nobel-díj kitüntetettjének gondos kiválasztása a Nobel-bizottság tagjaként és orvoskutatóként páratlan továbbképzési lehetőséget jelentett számomra. A Svéd Királyi Tudományos Akadémia állandó titkáraként széles betekintést nyerhettem a Nobel-díjak világába, és sokat tanultam a fizikai és a kémiai Nobel-díj, valamint a közgazdasági Nobel-emlékdíj odaítélésének folyamatáról is. A Nobel Alapítvány vezetőségében eltöltött tizenhárom év alatt számtalan értékes kapcsolatot alakíthattam ki az alapítvány munkatársaival, valamint az irodalmi Nobel-díj és a Nobel-békedíj odaítélésében részt vevő szakemberekkel. Mindeközben közelről követhettem a Nobel Alapítvány átalakulását is történetének egyik különösen viharos időszakában.


    A legérdekesebb mégis az volt, hogy kapcsolatba kerülhettem a Nobel-szféra tagjaival. A díjazottak egymástól merőben különböző személyiségek, egyvalami azonban közös bennük: valamennyien rendkívül érdekes emberek. Kimondottan izgalmas volt megismerni őket – a titokzatosság övezte telefonbeszélgetésektől kezdve, amikor közöltem velük a nagy hírt, az arlandai repülőtéren való fogadásukon át egészen a Nobel-hét ünnepi eseményeiig. A Nobel-bizottságok tagjai, a tisztségviselők és az akadémikusok mélyen elkötelezett, fáradhatatlanul dolgozó emberek. Ugyanakkor sokszor végtelenül különc egyéniségek is, akiknek kivételes felelősséget kell vállalniuk: rendkívüli jelentőségű döntéseket kell meghozniuk.


    Amikor távoztam a fent említett tisztségekből, felötlött bennem, hogy talán mások is szívesen megismernék ezeket a kivételes személyiségeket, bepillantanának a bizottságok üléstermeibe, hallanának az ott zajló vitákról, és betekintést nyernének a döntéshozatal kulisszái mögé. Ezért írtam meg ezt a könyvet. A Nobel-díj ügyeit övező titoktartási kötelezettség miatt természetesen nem tárhatok fel minden részletet. Remélem azonban, hogy mindaz, amit papírra vetettem, közelebb viszi az olvasót annak megértéséhez, milyen hosszadalmas, összetett és felelősségteljes munka előzi meg a Nobel-díjasok kiválasztását.


    Ez a könyv semmiképp sem valamiféle mélyenszántó elemzés, és még kevésbé egyfajta jegyzőkönyv, inkább kísérlet arra, hogy könnyed stílusban meséljek sokéves munkásságomról Alfred Nobel titkos szolgálatában.


    Köszönettel tartozom mindazon barátaimnak és kollégáimnak, akik adatokkal segítették munkámat, elolvasták a kézirat egészét vagy egyes részleteit, és hasznos tanácsaikkal, valamint lelkes biztatásukkal támogattak. Köszönet illeti többek között Lars Forsberget, Nils-Göran Larssont, Thomas Perlmannt és Jörgen Weibullt. Fredrik All, Ann-Mari Dumanski, Per Josefsson és James Rothman nagylelkűen rendelkezésemre bocsátották fényképeiket. A Fri Tanke Kiadónál Ludvig Köhler gondosan és türelemmel nézte át a könyvemet, miután Christer Sturmark és Martina Stenström előkészítette számára az utat.


    A kiadás anyagi feltételeinek biztosításáért köszönettel tartozom a Knut és Alice Wallenberg Alapítványnak, a VI. Gusztáv Adolf Alapítvány svéd kultúra támogatására fordítható alapjának, továbbá a San Michele Alapítványnak, amely lehetővé tette számomra, hogy néhány csodálatos munkahetet tölthessek Axel Munthe egykori villájában Capri szigetén.


    A könyvet szeretett Margaretám emlékének ajánlom.

  


  
    Helyszín: a Stockholmi Zenepalota


    2006. december 10-e van, délután öt óra. A Stockholmi Zenepalotában vagyok. Elhangzik az utolsó akkord, a karmester leinti a zenekart. Elérkezett a pillanat: oda kell lépnem a színpad közepén álló szónoki emelvényhez, közvetlenül a nagy, halványkék szőnyeg mögé, amelyet egy körbe foglalt, hatalmas N betű díszít. Innen már nincs visszaút.


    Odamegyek a pulpitushoz, belső zsebemből előveszem beszédemet, és határozottan megragadom az állvány szélét. A fényszórók erős sugarán túl felsejlik ezerkétszáz ember, akik ezen a napon teljesen megtöltik a Zenepalotát. Mindenki ünneplőben van, tekintetük csupa várakozás. Ideje belekezdenem svéd nyelvű beszédembe.


    – Felségek, Királyi Fenségek! – fordulok a királyi család felé, akik a színpad bal oldalán legelöl ülnek. Victoria koronahercegnő érdeklődve pillant rám. A király a programfüzetet nézegeti.


    – Tisztelt Nobel-díjasok! – egy pillantás és enyhe meghajlás a Nobel-díjasok felé, akik tőlem jobbra foglalnak helyet. – Hölgyeim és Uraim! – végigpillantok az egybegyűlt nézőseregen, és a földszint közepén felsejlik szeretett Margaretám kék selyemruhája. Ez megnyugtatóan hat rám. Ideje, hogy belekezdjek a beszédembe.


    – Információs társadalomban élünk – ezzel kezdem hatperces beszédemet, amelyben a Nobel-díjat elnyert felfedezésről szólok. A felfedezés lényege az, hogy miképp kezelik a sejtek az örökítőinformációt, hogyan alakulnak ki a DNS-molekulák kódjai alapján a proteinek, a sejtek igáslovai, építőmunkásai és őrei, amely molekulákban található az ember felépítéséhez szükséges információ, vagy mondhatnánk: tervrajz.

    2006. december 10-én ismertetem a fiziológiai és orvostudományi Nobel-díj témáját a Stockholmi Zenepalotában (Foto: Hans Mehlin © Nobel Alapítvány)


    – Csodálatos módon minden egyes emberi sejt magában hordja az ember teljes örökítőinformációját. Fontos azonban, hogy a sejtek olvasás közben válogassanak: az izomsejt csak az izmokról szóló fejezetet olvassa el, nehogy „ideges” idegsejtté váljon. Annak megértése, miként zajlik ez a „leolvasás”, azóta jelent komoly kihívást az élettudományok számára, hogy Watson és Crick 1953-ban felfedezte: az ember felépítésének utasításai a DNS-molekula kettős spiráljában tárolódnak.


    Idáig érve szükségét érzem, hogy egyetlen személyre összpontosítsak a nézők seregében. Balra elöl meglátok egy hölgyet, aki egyenesen a szemembe néz, és kimondottan érdeklődőnek tűnik. Remek, a beszéd további részét hozzá intézem.


    – Már néhány évvel a kettős spirál felfedezése után világossá vált, hogy a DNS-ben tárolt utasítások hírvivő RNS-re íródnak át, amely a fehérjék képződését irányítja. Francis Crick fogalmazta meg a molekuláris biológia központi dogmáját: DNS → RNS → fehérje. De az 1991-es évektől kezdve sorra érkeztek olyan adatok, amelyek szemmel láthatólag nem követték ezt a központi dogmát. Kilógtak a sorból. A kutatók elgondolkodtak azon, vajon nem lehet-e egy ismeretlen irányítási lépés a DNS-ből fehérjévé való átalakulás útján. A rejtélyt a 2006. évi fiziológiai vagy orvostudományi Nobel-díj kitüntetettjei, Andrew Fire és Craig Mello oldották meg. Arra gyanakodtak, hogy a titok nyitja a hírvivő RNS-ben, azaz az mRNS-ben rejlik, feltevésüket pedig az elegáns Caenorhabditis elegans nevet viselő apró fonalférgeken végzett kísérletekkel ellenőrizték. Fogtak egy RNS-molekulát, amely egy bizonyos fehérje képződését irányító mRNS-nek felelt meg, sóoldatban feloldották, majd befecskendezték egy fonalféregbe. Amikor azonban ezt az RNS-t a komplementer párjával együtt juttatták a féregbe, a fehérjeképződés leállt. A két RNS-molekula a kémcsőben kettős szálú RNS-sé kapcsolódott össze, amely a féreg sejtjeiben olyan kémiai reakciósort indított el, amely lebontotta az adott fehérjét kódoló mRNS-t. Így megszűnt a fehérjeképződéshez szükséges utasítás, a fehérje mennyisége pedig fokozatosan csökkent. Fire és Mello ezt a jelenséget RNS-interferenciának nevezte el.


    Hirtelen rádöbbenek, hogy a hölgy, akihez beszélek, Andrew Fire édesanyja, és a fia most fogja átvenni a Nobel-díjat. A hölgy amerikai, és egyetlen szót sem értett abból, amit mondtam! Jó képet kell vágnom az egészhez, és higgadtan végig kell mondanom a beszédemet. Hiszen ő látszólag továbbra is ugyanolyan érdeklődéssel hallgat engem.


    – Ma már tudjuk, hogy sejtjeink az RNS-interferencia segítségével gének ezreit szabályozzák. Az RNS-interferencia laboratóriumi körülmények között a gének kifejeződésének szabályozására is használható – és remélhetőleg hamarosan a klinikai gyakorlatban is alkalmazható lesz. Az addig szerényen meghúzódó hírvivőről időközben kiderült, hogy valójában az egyik főszereplő, az RNS-kutatások, az RNS-technikák és az RNS-alapú kezelések pedig valóságos áradatként indultak meg. Ennek legismertebb és legsikeresebb példái az új RNS-vakcinák. Bár ezek kifejlesztése nem függött közvetlenül Fire és Mello munkájától, az ő kísérleteik irányították rá a figyelmet az RNS-szabályozásra, és ösztönözték az RNS terápiás alkalmazását.


    És ezzel eljött az idő, hogy lezárjam beszédemet. Innentől kezdve angolul beszélek, a díjazottak felé fordulok, és elmondom a hagyományos mondatokat:


    Professor Fire and Professor Mello,


    Your discovery of RNA interference has unraveled a new principle for regulating the flow of genetic information. It has added a new dimension to our understanding of life and provided new tools for medicine. On behalf of the Nobel Assembly at Karolinska Institutet, I wish to convey to you our warmest congratulations and I ask you to step forward to receive the Nobel Prize from the hands of His Majesty the King.


    Tisztelt Fire professzor, tisztelt Mello professzor,


    az Önök által felfedezett RNS-interferencia új elvet tárt fel a genetikai információáramlás szabályozásában. Ez új dimenziót nyitott az életről alkotott ismereteink megértéséhez, és új eszközöket biztosított az orvostudomány számára. A Karolinska Intézet Nobel-testülete nevében szívből gratulálok Önöknek. Kérem, lépjenek előre, és kérem, vegyék át a Nobel-díjat Őfelsége, a Király kezéből.


    A félénk Andy Fire professzor hatalmas bagolyszemüvegével óvatosan felém pillant, tétovázva feláll, majd megteszi azt a néhány lépést a királyig, aki megszokott mozdulatokkal nyújtja át az érmet és az oklevelet, majd kezet ráz vele. Andy pontosan úgy fest, mint egy szégyenlős kisiskolás, ahogy sután meghajolva fogadja a királyi család, a többi díjazott és a közönség tapsát.


    Most következik Craig Mello, ez a magas, elegáns és extrovertált kutató. Ő aztán egy másodpercig sem tétovázik, határozott léptekkel járul a király elé, átveszi az érmet, az oklevelet, és kezet fog a svéd királlyal, ami oly sok kutató leghőbb vágya. Majd a lehető legtovább élvezi a tapsvihart, míg végül visszamegy a helyére és leül. A díjátadási szertartás folytatódik, és én megkönnyebbülten sóhajtok fel.


    Másnap, december 11-én Andy Fire, Craig Mello és a többi Nobel-díjas felkeresi a Nobel Alapítvány Sturegatan 14. szám alatti irodáját, hogy megkapják a díjjal járó pénzösszeget. Manapság ez mindössze annyit jelent, hogy megadják annak a bankszámlának az adatait, amelyre az összeg átutalását kérik.


    De kinek a pénzét kapják is meg tulajdonképp? Ki volt Alfred Nobel, és hogyan lett Nobel-díj a vagyonából? A következő fejezetben Nobel életét és munkásságát foglalom össze, valamint mindazokat a lépéseket, amelyekre szükség volt a Nobel-díj létrehozásához. Aki még többet szeretne tudni Alfred Nobelről, annak valódi kincsesbányát jelenthet Ingrid Carlberg róla készült életrajza, és aki szeretne visszamenni egészen a forrásokig, az számos svéd könyvtárban megtalálhatja Ragnar Sohlman Ett testamente (Egy végrendelet) című könyvét.

  


  

    Alfred Nobel robbanásokkal teli életútja


    Alfred Nobel 1833. október 21-én született Stockholmban, a Norrlandsgatan 11. szám alatt. Családja a dél-svédországi Simrishamn közelében, Östra Nöbbelövben élt Peter Olofssontól származik, aki a 17. században költözött Uppsalába. Ekkor változtatta meg parasztos családi nevét a régi lakhelye, Nöbbelöv után a nemesi hangzású Nobeliusra. Alfred Nobel apja, Immanuel leleményes feltaláló és vállalkozó volt, bár nem mindig túl sikeres. Egy csőd után a család Szentpétervárra költözött, ott viszont annál jobban ment a soruk. A Nobel család lassacskán egy egész vállalkozási birodalmat alakított ki, amelyet Alfred idősebb fivérei, Robert és Ludvig vezettek. Többek között ők birtokolták a bakui olajmezőket (ma Azerbajdzsán), amelyek akkoriban a világ legnagyobb olajlelőhelyének számítottak.


    A Nobel fivérek több szempontból is úttörők voltak, például ők építtették a világ első olajszállító tankhajóját, hogy kihajózzák Bakuból a fekete aranyat, és ők hozták létre a világ első Nobel-díját is, a Ludvig Nobel-díjat, amelyet a fémkohászatban és az olajkinyerésben végzett kiemelkedő tevékenységért lehetett elnyerni. Ezt követte egy újabb Nobel-díj, az Immanuel Nobel-díj, amellyel szintén az olajiparban végzett tevékenykedést jutalmazták. A 20. század első évtizedében tehát egymás mellett háromféle Nobel-díj létezett, amelyek közül Alfred Nobel díja volt a legfiatalabb. De ez volt az egyetlen, amely túlélte az első világháborút és az orosz forradalmat.


    A bolsevik forradalom idején a Branobel, a Nobel fivérek vállalata, Oroszország legnagyobb vállalkozása volt, s egyben a világ egyik legnagyobb olajkitermelője. De a forradalom után a szovjet állam mindent kisajátított, és a vagyon jelentős része eltűnt. Robert és Ludvig Nobel ekkor már nem élt, leszármazottaik pedig hazaköltöztek Svédországba.


    Míg az idősebb testvérek Szentpéterváron és Bakuban építgették vállalkozásukat, Alfred szüleivel és kisöccsével, Emillel visszaköltözött Stockholmba. A szentpétervári évek alatt vegyész képzettséget szerzett, és ez kimondottan jól jött, amikor a család robbanóanyagokkal kezdett el kísérletezni. Megvásárolták Stockholm szélén, a Mälaren-tó déli partján fekvő Heleneborg nevű kúriát, és itt vágtak bele a kísérletezésbe. Nitroglicerint akartak létrehozni, amelyet elsőként Ascanio Sobrero olasz vegyész állított elő – Alfred Párizsban ismerkedett meg az olasz feltalálóval –, de kísérletei sorra katasztrófába torkolltak. 1864. szeptember 3-án óriási robbanás történt, és öt alkalmazott meghalt, köztük Albert öccse, Emil is.


    A szerencsétlenség nem vetett véget Alfred Nobel munkájának. Kísérleteit azonban ettől kezdve a lakott területektől távolabb végezte: a Stockholm déli részén fekvő Vintervikenben, valamint a Hamburg melletti Lauenburgban. Ezután sorra születtek újabb találmányai: 1863-ban szabadalmaztatta a nitroglicerin és a puskapor keverékéből előállított Nobel-lőport, 1864-ben a gyutacsot, 1867-ben a dinamitot, 1875-ben pedig a robbanózselatint – hogy csak néhányat említsünk közülük. Mind közül természetesen a dinamit bizonyult a legjelentősebbnek.


    Alfred ötlete az volt, hogy a rendkívül robbanásveszélyes folyadékot, a nitroglicerint úgy stabilizálja, hogy egy szilárdabb anyaggal itatja fel. Erre a kovaföld bizonyult alkalmasnak, amely kovamoszatok leülepedett maradványaiból álló, agyagszerű anyag. A dinamit tehát nem más, mint nitroglicerinnel átitatott kovaföld.


    A találmány 1866-ban született meg a Lauenburg melletti Krümmelben, Nobel pedig a következő évben, Stockholmban szabadalmaztatta. Ezután a dinamit megkezdte diadalútját a világban. Immár rendelkezésre állt egy olyan robbanóanyag, amely nem robbant fel a robbantást végző ember kezében. A gyutaccsal együtt jól szabályozható robbantásokat és biztonságos szállítást tett lehetővé. Mindez különösen hasznosnak bizonyult akkor, amikor vasútvonalak hálózták be a földrészeket, Európa nagyvárosaiban pedig helyet kellett teremteni a széles sugárutaknak.


    Alfred Nobel maga is gyakori utasa lett a vasútnak: Európát és Észak-Amerikát járta, hogy megvédje szabadalmait. Ebben sikerrel is járt, újabb vállalatokat alapított, és a 19. század végére rendkívül gazdag emberré, a világ egyik leggazdagabbjává vált. Párizsban, San Remóban és Karlskogában is otthont teremtett magának, élete mégis szüntelen vándorlással telt. Jó barátja, a nagy francia író, Victor Hugo „Európa leggazdagabb csavargójának” nevezte.


    Ideje nagy részét Párizsban töltötte, de szívesen utazott pihenni San Remóba, a Virágok Riviérájára. Lovait Karlskogában tartotta, és ez később döntő jelentőségűnek bizonyult az öröksége körül kialakult vita rendezésekor. Erről azonban majd a következő fejezetben lesz szó.


    Élete delelőjén Alfred Nobel akár elégedetten is tekinthetett volna nagyszabású életművére. Ehelyett úgy érezte, hogy versenytársai, az újságírók és a hatóságok – különösen Franciaországban – félreértik és üldözik. Embergyűlölővé vált, leveleiben és írásaiban pedig sötét gondolatokat hintett el maga körül. Egyik legismertebb aforizmája így hangzik: A remény a természet fátyla, hogy elfedje az igazság meztelenségét.


    Saját magát így jellemezte: „Alfred Nobel: egy szánalmas félélet. Egy emberséges orvosnak meg kellett volna fojtania, amikor üvöltve e világra érkezett.”


    A történet szerint Alfred Nobel 1888-ban egy francia újságban olvashatta saját nekrológját. Az írás Meghalt a halál kufárja címmel jelent meg, és sötét színekkel ábrázolta életművét. Olyan emberként mutatta be, aki abból gazdagodott meg, hogy újabb és újabb módszereket talált fel mások megcsonkítására és megölésére. Csakhogy nem Alfred távozott az élők sorából, hanem a bátyja, Ludvig. Alfredet állítólag mélyen megrázta az eset, és gondolkodni kezdett azon, milyen emléket hagy majd maga után. Talán éppen ekkor fogant meg benne az elhatározás, hogy vagyonát végrendeletében valamilyen nemes célra hagyja.


    Néhány fennmaradt leveléből és jegyzetéből sejteni lehet, hogyan fogalmazódott meg benne a nagy díj ötlete. Nobel azt tervezte, hogy támogatja a Stockholmi Főiskolán folyó természettudományos kutatásokat, az intézményben dúló belső viszályok azonban elriasztották ettől. Az Uppsalai Egyetemnek sem juttatott adományt, noha az korábban tiszteletbeli doktori címet adományozott neki.


    Nobel San Remóban és Párizsban megforduló vendégei közé tartozott Axel Key, a Karolinska Intézet (KI) rektora, valamint az intézet fiatal farmakológusa, Jöns Johansson, aki néhány éven át Nobel kísérleteiben is segédkezett. Feltehetően ők győzték meg arról, hogy a Karolinska Intézet a legalkalmasabb az orvostudományi díj odaítélésére, jóllehet a Svéd Orvostudományi Társaság, illetve a nagyobb múltú uppsalai és lundi egyetem kézenfekvőbb választásnak tűnhetett volna. Később Axel Key és Jöns Johansson egyaránt fontos szerepet játszott a Nobel-díjak rendszerének kialakításában: Key a Nobel Alapítvány vezetőségének tagjaként, Johansson pedig az orvostudományi Nobel-bizottság hosszú éveken át szolgáló elnökeként.


    A vegyész Nobel kulturális érdeklődésű, irodalmi ambíciókat is dédelgető feltaláló volt. Még színdarabot is írt Nemesis címmel, amely a fiatal római nő, Beatrice Cenci tragikus történetét beszéli el. A mű azonban sohasem aratott sikert. Első nyomtatott kiadásának példányait a párizsi svéd közösség lelkésze, Nathan Söderblom kezdeményezésére megsemmisítették. Egyébként Söderblom később érsek, majd Nobel-békedíjas lett. A Nemesist először 2005-ben állították színpadra.


    A legerőteljesebben mégis a béke ügye foglalkoztatta Nobelt. Ebben barátnője, Bertha von Suttner ösztönözte, aki a Le a fegyverekkel! című könyv szerzője volt, később pedig Nobel-békedíjat kapott. A békedíj gondolatának megszületéséhez feltehetően az is hozzájárult, hogy Nobel találmányait széles körben alkalmazták a hadviselésben, ami sokat ártott a hírnevének. Egyebek mellett ezt írta: „Hátrahagyott vagyonomból nagy adományt kívánok juttatni a béke gondolatának támogatására, de kételkedem ennek eredményességében.”


    Végül valóban óriási összeget adományozott egy leendő alapítvány javára, melynek egyik feladata a béke gondolatának támogatása lett. Nobel Alfred 1895. november 27-én, Párizsban, a Svéd Klubban, aláírta a végrendeletét. Amikor egy évvel később, 1896. december 7-én, San Remóban agyvérzést kapott, a végrendelet tartalma még mindig titok volt. Három nap múlva elhunyt az olasz tengerparti házában.

    🠱 Alfred Nobel, Emil Österman festménye. Ez a portré a laboratóriumában mutatja a feltalálót, háttérben lombikokkal és bürettákkal. A számtalan laboratóriumi üvegeszköz a nagy alapítványtevő mizantróp életszemléletét sejteti. A képet nézve azt hihetnénk, a művész jól ismerte Nobelt – de a festmény valójában harminc évvel a feltaláló halála után készült (Fotó © Nobel Alapítvány)

  


  

    A végrendelet – egy posztumusz robbanás


    A haláleset után egyszeriben sürgőssé vált minden. Nobel unokaöccsei, Emanuel és Hjalmar, valamint Alfred Nobel munkatársa, Ragnar Sohlman vegyész San Remóba siettek. Táviratot küldtek a végrendeletet őrző Stockholms Enskilda Banknak, és ekkor derült ki, hogy Nobel Sohlmant és az általa korábban támogatott mérnököt, Rudolf Liljeqvistet nevezte ki végrendeleti végrehajtójává. Sohlman bőröndökbe gyűjtötte Nobel értékpapírjait, és Stockholmba utazott velük. Ott Liljeqvisttel együtt átnézték az iratokat, majd nekiláttak a hatalmas feladatnak: Alfred Nobel végakaratának megvalósításához.


    Először is meg kellett védeni a hagyatékot azoktól a személyektől és hatóságoktól, akik nagyobb részt kívántak megszerezni belőle. Alfred Nobel néhány unokaöccse rendkívül elégedetlen volt, mert nagyobb örökségre számított. Szerencsére azonban akadtak olyanok is – köztük Emanuel –, akik támogatták a végrendeleti végrehajtókat és a Nobel-díjak létrehozását.


    További nehézséget okozott a francia állam, amely úgy vélte, hogy a hagyatékot francia örökösödési adó terheli, mivel Alfred Nobel élete utolsó éveinek jelentős részét Párizsban töltötte. A Nobel-díjakat végül a karlskogai Björkbornban tartott lovak és az ott lévő hintó mentették meg. Az akkori francia joggyakorlat szerint ugyanis egy férfi hivatalos lakóhelyének azt a helyet tekintették, ahol a lovait tartotta. Alfred Nobel lovai pedig Björkbornban voltak. Egy francia bíróság ezért kimondta, hogy Nobel svédországi illetőségű volt. Így a francia örökösödési adó nem dézsmálhatta meg a hagyatékot, a hagyatéki leltárt pedig idővel a karlskogai járásbíróságon vehették fel.

    Alfred Nobel végrendeletének egy része. Ez a rövid szakasz a fizikai, a kémiai, a fiziológiai és orvostudományi, az irodalmi Nobel-díj, illetve a Nobel-békedíj odaítélésének elveit tartalmazza (Fotó © Nobel Alapítvány)


    Alfred Nobel végrendeletében úgy rendelkezett, hogy hagyatékának legnagyobb részéből hozzanak létre egy alapot, amelynek kamatait évente öt díj formájában osszák ki „azoknak, akik az elmúlt esztendőben az emberiségnek a legnagyobb hasznot hajtották”. A fizikai és a kémiai díjat a Svéd Királyi Tudományos Akadémia, a „fiziológiai vagy orvostudományi munkákért” járó díjat a Karolinska Intézet, az irodalmi díjat a „stockholmi Akadémia”, a békedíjat pedig a norvég parlament által választott bizottság ítélje oda. Nobel végezetül leszögezte: „Kifejezett akaratom, hogy a díjak odaítélésekor semmiféle tekintettel ne legyenek a nemzeti hovatartozásra, hanem mindig a legérdemesebb kapja a díjat, akár skandináv, akár nem.”


    A következő kihívást az jelentette, hogy a Nobel által a díjak odaítélésére kijelölt intézményeket rávegyék a feladat vállalására. A norvég parlament már 1897 áprilisában igent mondott, a svéd intézményeknek azonban további néhány hónapra volt szükségük. Az akadémiák haboztak, hogy hajlandók-e annyi időt áldozni a feladatra, amennyi a díjak gondos odaítéléséhez szükséges. A Karolinska Intézet végül 1897. június 7-én mondott igent. Két nappal később a Svéd Akadémia, újabb két nap elteltével pedig a Svéd Királyi Tudományos Akadémia is vállalta a feladatot.


    Úgy tűnhetett, hogy révbe ért a Nobel-díj. De ekkor újabb akadály merült fel, méghozzá váratlan helyről. 1898 februárjában II. Oszkár, a Svéd–Norvég Unió királya magához hívatta Emanuel Nobelt. A király hangot adott azon véleményének, hogy „hazafiatlan” cselekedet, ha a svédeken és a norvégokon kívül külföldieket is díjaznak, és arra buzdította Emanuelt, hogy ne söpörje félre rokonai érdekeit „nagybátyja fantáziadús ötleteiért”. Emanuel állítólag azt válaszolta, nem akarja kitenni testvéreit annak, hogy a „nagy érdemű tudósok azzal vádolják őket: olyan pénzt kaparintottak meg, amely jog szerint őket illette volna”. Emanuel tehát kitartott álláspontja mellett, a Nobel család megbékélt csalódottságával, a királynak pedig el kellett fogadnia, hogy ezeket a „hazafiatlan” díjakat ki fogják osztani.


    Hamar nyilvánvalóvá vált, hogy ezt a hatalmas vagyont szakszerűen kell kezelni, ezért a végrendelet végrehajtói és a díjakat odaítélő intézmények 1900-ban létrehozták a Nobel Alapítványt. Amikor 1901-ben kiosztották az első Nobel-díjakat, az alapítvány vagyona harmincmillió svéd koronára rúgott, ami akkoriban óriási tőkének számított. Mai értékre átszámítva mintegy kétmilliárd svéd koronának felel meg. Összehasonlításként megemlítjük, hogy a Nobel Alapítvány ma négymilliárd korona tőkével rendelkezik. Tehát az Alapítvány jól végezte feladatát, megfelelően kezelte Alfred Nobel vagyonát.


    Mihelyt a díjakat odaítélő intézmények vállalták a feladatot, megkezdték az előkészületeket az első, 1901-ben esedékes díjátadóra. Ebben fontos szerepet játszott Svante Arrhenius, a Svéd Királyi Tudományos Akadémia tagja. Számos ország kutatóit, akadémiai tagjait és más szakértőit kérték fel arra, hogy jelöljenek díjra érdemes személyeket, majd megkezdődött a beérkezett jelölések átfogó vizsgálata. A munka 1901 őszére befejeződött, így a díjakat odaítélő intézmények meghozhatták döntéseiket, a kitüntetetteket pedig meghívhatták Stockholmba. 1901. december 10-én Wilhelm Conrad Röntgen átvehette a legeslegelső Nobel-díjat Gusztáv trónörökös kezéből. Oszkár király lemondta a részvételét.


    Röntgen tökéletes személy volt első Nobel-díjasnak. Hat évvel korábban fedezte fel a róla elnevezett sugarakat; felfedezése rövid idő alatt óriási hatást gyakorolt, neve pedig már akkor széles körben ismertté vált. Ma a Röntgen név egyet jelent az orvosi képalkotó diagnosztikával és a nagy energiájú elektromágneses sugárzással.


    A többi tudományos díjazott is kiállta az idő próbáját, még ha nevük nem is járta be olyannyira a világot, mint Röntgené. Jacobus van ’t Hoff, az első kémiai Nobel-díjas a fizikai kémia úttörője volt, az orvostudományi díj kitüntetettje, Emil von Behring pedig megteremtette a szérumterápiát, és ezzel megalapozta a betegségek immunológiai kezelését.


    A Nobel-békedíjat Henri Dunantnak, a Vöröskereszt alapítójának ítélték oda, megosztva Frédéric Passyval, aki több békeszervezetet is alapított, és általában véve a békemozgalom nesztorának tekintették. A döntést kedvezően fogadták, bár Passy fenntartásokkal viseltetett az iránt, hogy a békéért végzett munkát pénzdíjjal jutalmazzák. A Norvég Nobel-bizottság azzal, hogy az első békedíjat egy humanitárius aktivista, Dunant és egy békemozgalmi aktivista, Passy között osztotta meg, egyben jövőbeli díjazási gyakorlatának irányát is kijelölte.


    Egyedül az irodalmi Nobel-díj rajtolt melléfogással. A konzervatív Svéd Akadémia nehezen tudott mit kezdeni azzal a kikötéssel, hogy a díjat az „ideális irányban alkotott legkiválóbb műért” kell odaítélni, ezért olyan irodalmi óriásokat mellőzött, mint Lev Tolsztoj és Henrik Ibsen. Helyettük egy akkoriban is viszonylag kevéssé ismert, mára pedig teljesen elfeledett francia költőt, Sully Prudhomme-ot választották.


    Az elkövetkező negyedszázadban a Nobel-díj fokozatosan a világ legrangosabb kitüntetésévé vált. A fizika területén egy teljesen új világkép alakult ki. Az első évtizedek fizikai Nobel-díjasainak névsora híven tükrözi a korszakalkotó felfedezéseket: Curie, Planck, Bohr, Einstein, Schrödinger és Heisenberg. Különösen a dús hajkoronájú, excentrikus megjelenésű elméleti fizikus, Einstein vált a Nobel-díjasok jelképévé – zseniális, bogaras és végtelenül lelkes. Minden másnál inkább a kivételes Nobel-díjasoknak ez az Einsteinnel kezdődő névsora alapozta meg a díj világrangját.

